Luyaqhubeka udubo lokuswelakala kwamajekiseni e Covid-19
Uhulumende usanda kubika ukuthi ele Zimbabwe lenelise inani labantu abedlula isigidi, asebehlatshwe ijekiseni yeCovid-19 okuyinto ejabulisayo emizameni yokulwisana lobhubhane lolu. Kodwa lanxa sekuhlatshwe abantu bonke laba sekuqhamuke udubo lokusilela kwejekiseni le, ikakhulu abahlatshwa elesibili.
HARARE — Abantu abanengi bakhala ngokuthi amakilinika amanengi lezinye indawo lapho okuhlatshwa khona ijekiseni yokuvikela iCovid-19, zibikwa zingasela majekiseni lawa, osekuphazamisa ukuqhutshwa kuhle kwalolu hlelo, ikakhulu kulabo abadinga ukuhlatshwa ijekiseni lesibili. NgoMgqibelo uhulumende wethule umbiko othi ele Zimbabwe lenelise inani labantu abedlula isigidi, asebehlatshwe ijekiseni yeCovid-19 okuyinto ejabulisayo emizameni yokulwisana lobhubhane lolu. Lobanje sekuhlatshwe abantu bonke laba sekulodubo lokuswekala kwamajekiseni awe Covid-19 Vaccine, ngenxa yokwanda kwenani labantu asebefuna ukuhlatshwa leli jekiseni. Inhlolisiso eyenzwe yi Studio 7 emaklinika athi eyeMalbereign, Warren Park 1 lase Mufakose Heath Care Centre, e Harare, iveze ukuba abantu abafuna ukuhlatshwa amajekiseni awe sibili bebebiselwa ezindlini ngoba engasekho. Lokhu kwethuse abantu abanengi abangasakwazi ukuba bathini ngoba kumele bahlatshwe amajekiseni lawa kabili ukuze bavikeleke. UDokotela olodumo njalo owake ngu mphathintambo weze mpilakahle, uMnu Henry Madzorera uthi kuyethusa osekusenzakala. “Kuliqiniso ukuthi amaklinika wonke awe Zimbabwe kawasela ma vaccinations lawa awe sinopharm. Siyakwazi ngoba besisipha abantu ikakhulu labo abafuna ukuhlatshwa okwesibili, bebiselwa ezindlini Lokhu kuyethusa ngoba kasikwazi ukuthi kuyini okwenzakalayo ungaswela ijekiseni leli ngesikhathi esifaneleyo. Uhulumende kumele abone ukuba sipha abantu bonke amajekiseni lawa.” UNkosikazi Nomusa Moyo wasemzini weMalbereign eHarare, ngomunye wabaswele ijekiseni le, ekilinika. “Inkinga engilayo yikuthi ngihlala eHarare, ngahlatshwa lapha, sengizama ukuyahlatshwa okwesibili, lokhe ingatholakali kuthiwa isiphelile. Uyabhoda ubhoda uswele” UMnu Tafara Sithole owe Mufakose uthi uhulumende kumele azame amanye mancebo ukunceda labo abafuna ukuhlatshwa. “Sicela ukuthi uhulumende enze ukuba sithole amajekiseni esibili, ngike ngavakatshela esibhedlela emalengeni edluleyo. Nxa uhulumende esenelisa ngabe sayathola amajekiseni lawa” Kodwa uDokotela Paradzai Mudzengerere ongumqondisi zempilakahle esigabeni se Mashonaland West uthi ukusilela kwamajekiseni e Covid-19 kubangelwa yikuba uzulu uhlatshwa endaweni ezihlukeneyo. "Ele Zimbabwe lilamajekiseni amathathu iSinopharm i Sinovarc le Coxax. Abantu babehlatshwa endaweni ezehlukeneyo. Njengomzekiliso umuntu wayehlatshelwa e Chinhoyi, aphinde ayehlatshelwa e Harare, lokhe kwenza ukuba kube lokuswelakala kwemajekiseni ngoba umuntu wayehlatshelwa lapho ayehlatshelwanga khona okwakuqala" Wengeze esithi udubo lolu luyalungisiswa ngoba uhulumende esethenge amanye amajekiseni azafika elizweni kuyonale inyanga. Abogatsha lwezempilakahle babika ukuba okwamanje abantu sebephose bafike inkulungwane ezingamakhulu ayisikhombisa- 675,675, asebenelise ukuhlatshwa ijekiseni yakuqala eyeCovid 19 Vaccine, eZimbabwe jikelele njalo sebezinkulungwane ezingamakhulu edlula amathathu-344,400, asebehlatshwe ijekiseni yesibili eyesibili okwenza abantu asebehlatshiwe bedlula kancane isigidi esisodwa- 1,2million. Ngokutshona kwelanga layizolo besekufe abantu ababili bebulawa yiCovid 19, kuthi kwabahlolwe bafunyanwa belegcikwane leli, belitshumi lasikhombisa-17. Kuthi asebehlolwe bafunyanwa belegcikwane leli kusukela nyakenye liqhamuka e Zimbabwe sebezinkulungwane eziphose zifike amatshumi amane- 38,961, labulala abedlula inkulungwane lenxenye-1,596.